Unión del Pueblo Navarro talde parlamentarioari atxikitako foru parlamentari Raquel Garbayo Berdonces andreak galdera hau egin du, idatziz erantzun dakion (11-23/PES-00106):

**Zertan da Nafarroako Foru Komunitatean familia gurasobakarrak egiaztatzeari buruzko otsailaren 7ko 5/2019 Foru Legearen lehen xedapen gehigarriko alderdi bakoitzaren erregelamendu bidezko garapena, sei hilabeteko epeari begira?**

Hori dela-eta, hona Nafarroako Gobernuko Eskubide Sozialetako, Ekonomia Sozialeko eta Enpleguko kontseilariak ematen dion informazioa:

Nafarroako Foru Komunitatean familia gurasobakarrak egiaztatzeari buruzko otsailaren 7ko 5/2019 Foru Legeak xede hau du, bere 1. artikuluaren arabera: zehaztea zer baldintza bete behar diren familia gurasobakarraren izaera edo gurasobakartasun-egoerako familiaren izaera aitortzeko, eta familia horientzako laguntzak ezartzea.

Azken xedapenetako lehenengoak hau dio: “Nafarroako Gobernuko Eskubide Sozialetako Departamentuak, zeinak familiaren arloko eskumena baitauka, sei hilabeteko epean emanen ditu foru lege honetan ezarritakoa aplikatu eta garatzeko behar diren erregelamendu-xedapenak”.

Familia gurasobakarraren titulua aitortzeko eta emateko prozedura lege horren III. kapituluan azaltzen da berariaz.

Familia gurasobakarrei eta gurasotasun-egoerako familiei aitortzen zaizkien onurak, kasu gehienetan, araua erregelamendu bidez garatu beharrik izan gabe jarri dira martxan:

* Unibertsitateaz kanpoko hezkuntzako babes ekintza. *“Unibertsitateaz kanpoko hezkuntzaren etapa guztietan, familia gurasobakarrei edo gurasobakartasun-egoeran daudenei berariazko baremoak aplikatuko zaizkie liburu, eskola-material, jantoki eta garraiorako laguntzak eta bekak ematerakoan”*. Salbuespenerako edo % 50eko hobarirako eskubidea dute zenbait tasa edo prezio publikotan eta tarifatan. Esaterako, Hezkuntza Departamentuaren menpean ikasketa arautuak ematen dituzten ikastetxe publikoek tituluak eta ziurtagiriak eman edo tituluak konpultsatzen dituztenean. Era berean, tratamendu berezia dute bekei dagokienez, eta tarifa txikiagoak Nafarroako Gobernuaren 0-3 urteko haur eskoletan.

Halaber, 33/2021 Foru Dekretuan (apirilaren 28koa, Nafarroako Foru Komunitateko ikastetxe publikoetan eta pribatu itunduetan ikasleak onartzeko arauak ezartzen dituena), ikastetxea aukeratzeko lehentasunezko irizpidetzat jotzen da familia gurasobakarra izatea.

* Unibertsitate hezkuntzako babes ekintza. *“Nafarroako Gobernuak erregelamenduz garatuko ditu familia gurasobakarren edo gurasobakartasun-egoeran dauden familien unibertsitate-hezkuntzarako laguntzak. Familia horiek beka bereziak izanen dituzte irakaskuntzako, joan-etorrietako eta ostatuko gastuak ordaintzeko”.* Derrigorrezko hezkuntzaren ondoren unibertsitateaz kanpoko ikasketak edo unibertsitate ikasketak egiten dituzten ikasleentzat 600 euroko kenkaria dago familia bakoitzeko, gurasobakartasuna aitortuta daukaten unitateetan. Nafarroako Gobernuaren unibertsitate beketan ere, familia bakoitzeko 600 euroko kenkaria dute gurasobakartasuna aitortuta daukaten unitateek.
* Hobari-sistema. *“Nafarroako Gobernuak gizarte-etxe, aterpetxe, toki-kanpaleku eta aisia-jardueren tarifetarako hobari-sistema bat garatuko du familia gurasobakar edo gurasobakartasun-egoerakoentzat, bai eta Nafarroako Administrazio Publikoen mendekoak izan eta Foru Komunitatean garatzen diren ondasun kultural eta kirol- eta aisia-jardueretarako irispidea izateko ere”*.Udal batzuek dagoeneko beren ordenantza fiskaletan tarifetako deskontuak ezarri dituzte musika eskoletan, gizarte etxeetan, udalaren kirol instalazioetan eta antzeko zerbitzuetan.
* Hobariak garraio publikoan eta eskolakoan. *“Garraio publikoaren eta eskola-garraioaren erabilerarako hobariak aurreikusiko dira familia gurasobakarren edo gurasobakartasun-egoerakoen kideentzat”*. Oraindik ezin izan da egin erregelamendu bidezko garapena, Nafarroako Gobernuak zailtasunak dituelako balizko deskontuak garraio publikoaren ardura duten enpresekin kontratatzeko modua antolatzeko.
* Neurri sozialak eta osasun arlokoak. *“Nafarroako Gobernuak familia gurasobakarrentzako edo gurasobakartasun-egoeran dauden familientzako laguntzak edukiko ditu ortodontziako, entzumeneko, oftalmologiako, ortopediako, psikologiako, pedagogiako edo etxez etxeko laguntza zerbitzuetako tratamenduen ondoriozko gastuei aurre egiteko”.* Familia gurasobakarrek laguntza horietarako eskubidea dute familia ugariek bezala. Eskubide Sozialetako Departamentuak laguntzen deialdia egin du foru agindu baten bidez (159/2020 Foru Agindua, familiaren esparrurako zenbait laguntza emateko oinarri arautzaileak onesten dituena 2020tik 2023ra bitarteko urteetarako)
* Etxebizitza arloko babes ekintza. *“Babes ofizialeko etxebizitzen adjudikazioetan, zeinetan aginduzkoa den deialdi publikoa ateratzea eta baremoak aplikatzea, berariaz puntuatuko da eskatzailea familia gurasobakarra edo gurasobakartasun-egoeran dagoen familia izatea”*. Gurasotasun-egoera Nafarroako Foru Komunitatean lehentasunezko irizpideetako bat da babes ofizialeko etxebizitzak eta prezio tasatuko etxebizitzak adjudikatzeko baremoetan. Bai eta alokairu sozialeko etxebizitzak adjudikatu edo alokairurako laguntzak ematerakoan ere. Gainera, Eskubide Sozialetako Departamentuak familia gurasobakarrei etxebizitzak alokatzea ahalbidetzeko laguntza ekonomikoen deialdia egin du (175/2021 Foru Agindua).
* Neurri fiskalak. *“Arlo fiskalean, familia gurasobakarren edo gurasobakartasun-egoerakoen trataera izanen da Nafarroan araudiak familia ugariei aitortzen dien bera”*. Nafarroan, familia gurasobakarrei familia ugarien zerga-tratamendu fiskal bera aitortzen zaie. 2019az geroztik, errentaren gaineko zergan, familia gurasobakarren ohiko etxebizitzan inbertitzeagatik edo hura birgaitzeagatik lehendik kenkaria zuten familiei handitu egin zaie kenkari hori (% 15etik % 30era). Bestalde, familia gurasobakarrek hiri kontribuzioaren kuotan % 90 arteko hobaria izan dezakete, etxebizitza ohiko bizilekua dutenean.
* Bestelako onura eta abantailak. *“Aurrekoez gain, Nafarroako Foru Komunitateko Administrazioak onura eta abantailak sustatuko ditu "familia gurasobakar" titulua duten edo gurasobakartasun-egoeran daudenentzako, hala administrazio publikoen arloan nola enpresa pribatuenean”*. Era berean Eskubide Sozialeko Departamentuak familia gurasobakarrentzako laguntzak arautu ditu kontziliazioa sustatzeko (159/2020 Foru Agindua).

Hori guztia jakinarazten dizut, Nafarroako Parlamentuko Erregelamenduaren 215. artikulua betez.

Iruñean, 2023ko urriaren 25ean

Eskubide Sozialetako, Ekonomia Sozialeko eta Enpleguko kontseilaria: María Carmen Maeztu Villafranca